DUBROVAČKI odvjetnik Darko Butigan jučer ujutro odveo je necijepljeno dijete u vrtić iako je još uvijek na snazi odluka kojom se djeci koja nisu primila cjepiva, brani pohađanje predškolskog odgoja, piše Dubrovački dnevnik.

"Iako dubrovački vrtići ne žele primati necijepljenu djecu, nema nikakve pravne osnove za zabranu. Ja sam dijete ostavio u vrtiću i rekao sam im da mi daju službenu potvrdu, odnosno pismeno dostave razloge, ako ga žele udaljiti. No tijekom čitavog današnjeg dana nisu me zvali iz vrtića da dođem po dijete", kaže Butigan jučer.

Podsjetimo, zbog slučaja ospica u Dubrovniku i okolici, svoj necijepljenoj djeci, uključujući i onu koja se ne smiju cijepiti, onemogućeno je pohađanje vrtića. Preporuka o zabrani došla je iz Zavoda za javno zdravstvo Dubrovačko-neretvanske županije, a Dječji vrtići Dubrovnik spremno provode tu odluku. Prvo je bilo određeno da se necijepljenoj djeci odredi zabrana do 26. lipnja, odnosno jučer, ali naknadno je ta odluka proširena do daljnjeg.

Zakon kaže kako se upis djeteta u dječji vrtić uvjetuje urednim cijepljenjem protiv bolesti iz Programa obveznih cijepljenja.

Tekst se nastavlja ispod oglasa

Odvjetnik Butigan, pak, smatra da je uredba tog zakona ništavna jer postoje konvencije o pravima djece koje su po hijerarhiji, kako kaže, iznad navedenog zakona.

"Hrvatska je potpisnik brojnih europskih konvencija o pravima djeteta, posebno onih koji se tiču odgoja i obrazovanja. Isključivanje necijepljene djece iz vrtića i zabrana dolaska je diskriminacija kojom se krše prava djece na odgoj i obrazovanje, što treba biti dostupno svima", zaključuje Butigan.